የፈለገውን ያህል ‘ኮንስርት’ ቢበዛ፣ የፈለገውን ያህል ‘ፌስቲቫል’ ቢበዛ፣ የፈለገውን ያህል ‘ሽልል ተብሎ የሚኬድበት ግብዣ’ ቢበዛ… እውነቱን ምንም ነገር አይደብቀውም፡፡ እውነቱ ደግሞ ሰዉ ፈገግታው ከገጽታው ላይ እየደበዘዘ ያለው፣ ፈገግ ማለት ስላልፈለገ ሳይሆን የሚመለከታቸው ነርቮችና ደም ስሮች አቅም ስላነሳቸው ነው…ምን አገኝተው ይጠንክሩ፡፡ የኑሮ መወደድ ዋና መለኪያ ሆና የቆየችው፣ ከጠዋት ጸሎታችን እኩል ደጋግመን የምንጠራት የምትመስለው፣ ሌላው አገር ለጨዋታ እየተወራወረ የሚደባደቡባት ቲማቲም እንኳን በኪሎ ሀያ አምስት ብር በገባችበት ሰዓት፣ የመብራት መቆራረጥ ፍዳችንን እያበላን ባለ ሰዓት፣ ለአንዲት ሻማ እስከ ስምንት ብር ድረስ እየተጠየቀ ባለበት ሰዓት…ኑሮ ህይወትን ማቆየት ብቻ እየሆነች ነው፡፡
